# Boeing 757

### Wikipedia

Finnairin Boeing 757 -matkustajakone, jossa Pratt & Whitney PW2040 -moottorit.

Boeing 757 (myös B757) on nykyaikainen, kapearunkoinen (matkustamossa yksi käytävä) lentokone, jossa on kaksi suihkuturbiinimoottoria. Se on Boeing 727:n seuraaja. Konetyypin valmistaja on yhdysvaltalainen Boeing Commercial Airplanes. Tämän mallin pahimpana kilpailijana voidaan pitää eurooppalaisen Airbusin Airbus A321-mallia. 757 on keskipitkän kantaman lentokone, jolla voidaan lentää myös mannertenvälisiä lentoja.

## [muokkaa] Historia

Boeing alkoi kehitellä 757:ää vuonna 1979 yhdessä laajarunkoisen 767:n kanssa. 757 ja 767 perustuvat samaan teknologiaan ja niitä voidaan lentää samoilla miehistöillä. 757:n oli tarkoitus korvata jo ikääntynyt Boeing 727, joka oli peräisin 1960-luvulta.

757-100-malli oli kooltaan 727:ää vastaava, noin 150-istumapaikkainen kone, mutta sille ei ollut markkinoilla kysyntää, eikä sitä koskaan valmistettu.

757-200-malli oli jatkettu versio 757-100:sta, johon mahtui n. 200 matkustajaa kahdessa luokassa, yhdessä luokassa jopa 228. Tämän tyypin ensilento suoritettiin vuonna 1982, ja se aloitti liikennöinnin vuoden 1983 alussa. Vuonna 1987 tästä mallista luotiin myös rahtiversio 757-200F ja 1988 combiversio 757-200M, joka kuljetti sekä matkustajia että rahtia. 757-200-malli nousi suureen suosioon, ja sitä valmistettiin n. 1 000 kappaletta, ennen kuin 757-sarjan valmistus lopetettiin vuonna 2004. 757:n kysyntä vähentyi osin siitä syystä, että 737-800- ja 737-900 -mallit olivat edullisempia, mutta kapasiteetiltaan lähes vastaavia 757:n kanssa.

757-300 on jatkettu versio 757-200:sta (7,1 metriä pidempi), ja on maailman pisin kapearunkoinen lentokonetyyppi. 757-300:aan mahtuu n. 240 matkustajaa kahdessa luokassa ja 280 yhdessä luokassa. Tämän version ensilento oli vuonna 1998, ja se tuli liikenteeseen seuraavan vuoden lopulla. Tätä konetyyppiä valmistettiin reilut 50 kappaletta.

## [muokkaa] Teknisiä tietoja

Boeing 757-200 on 47,32 m pitkä (757-300 54,47 m) ja siipien kärkiväli on 38 m, korkeus 13,6 m. Kantama on 3 900 merimailia eli 7 222 km (757-300 3 395 merimailia eli 6 287 km), riippuen hieman moottorityypistä. Tyypillinen lentonopeus on 0,80 machia, n. 870 km/h (riippuu olosuhteista), maksiminopeus on 0,86 machia, n. 920 km/h. Koneeseen on saatavana sekä Rolls-Roycen että Pratt & Whitneyn moottoreita, joiden työntövoima on 163–193 kN/kpl.

Suurin lentoonlähtöpaino on 115 680 kg (757-300 123 600 kg) ja suurin laskeutumispaino 95 450 kg (757-300 101 600 kg). Suurin hyötykuorma suurimmalla polttoainemäärällä on 22 610 kg (757-300 21 600 kg), suurin polttoainemäärä on 34 000 kg eli n. 43 500 litraa. Kone painaa tyhjänä n. 57 000 kg (757-300 n. 64 500 kg), riippuen moottorityypistä. Suurin lentokorkeus on 12 800 m.

Matkustajia mahtuu enintään 228 (757-300 280 kpl) yhdessä luokassa.

Boeing 757:n ohjaamon varustukseen kuuluvat perinteisten analogisten mittareiden sijaan kuvaputkinäytöt. Avioniikka on vielä suhteellisen modernia, vaikka konetyyppi on ollut käytössä jo yli 20 vuotta.

Boeing 757-200:n hinta uutena oli n. 60 000 000–70 000 000 €.

## [muokkaa] Lentoreitit

Finnairin Boeing 757-200

Boeing 757-200:lla voidaan pisimmillään lentää n. 8–9 tunnin lentoja. Esim. Finnair lentää kesäkaudella Helsingistä Torontoon suoria lentoja, joiden arvioitu lentoaika on 8 h 40 min ja etäisyys 6 600 km. 757-300:lla kantama on hieman pienempi. 757:llä voidaan lentää taloudellisesti myös melko lyhyitä reittejä. Lyhyet Euroopan pääkaupunkien väliset matkat ovat näistä hyvä esimerkki. 757 on ETOPS-kelpoinen, jolloin sillä voidaan lentää suhteellisen pitkiäkin matkoja merten yllä, jossa lentokenttiä ei ole lähellä. Yhden välilaskun avulla 757-200:lla voidaan lentää Helsingistä lähes kaikkialle maailmassa, kaukaisimpia kohteita kuten esimerkiksi Australiaa lukuun ottamatta.

Lisätäkseen koneidensa kantamaa aerodynamiikkaa parantamalla, Finnair on aloittanut wingletien asentamisen 757-laivastoonsa. Finnair lentää konetyypillä pääasiassa lomalentoja, mutta koneita käytetään myös esimerkiksi Kööpenhaminan tai Tukholman reittiliikenteessä kun kapasiteetille on lisätarvetta.

## [muokkaa] Luotettavuus ja onnettomuudet

Boeing 757 on yksi maailman luotettavimmista konetyypeistä. Konetyypin kuljettamien matkustajien lukumäärä luetaan miljardeissa ja lentotunnit kymmenissä miljoonissa. Konetyypille on sattunut viisi kuolonuhreja vaatinutta onnettomuutta, minkä lisäksi kaksi tuhoutui terrori-iskuissa 11. syyskuuta 2001, mutta näitä ei varsinaisiksi onnettomuuksiksi lasketa.

Onnettomuuksista kolmeen ei liittynyt teknistä vikaa. Kahdessa onnettomuudessa koneissa oli teknisiä vaikeuksia, mutta lentäjien tekemillä inhimillisillä erehdyksillä oli myös keskeinen rooli onnettomuuksien synnyssä. Toisessa tapauksessa ongelmat aiheutuivat huollossa tehdystä inhimillisestä virheestä. Toisessa tapauksessa vika havaittiin jo lentoonlähdössä, mutta sitä ei keskeytetty.

Viimeisin onnettomuus sattui 1. heinäkuuta 2002, kun lennonjohdon tekemän inhimillisen virheen vuoksi DHL:n 757-200F-rahtikone törmäsi venäläisiä koululaisia kuljettaneeseen Bashkirian Airlinesin Tupolev Tu-154 -matkustajakoneeseen lähellä Überlingeniä Saksassa.

## [muokkaa] Kuvia

- www.airliners.net Finnairin Boeing 757:n matkustamo
- www.airliners.net Finnairin Boeing 757:n ohjaamo
- www.flightlevel350.com Video: Finnairin Boeing 757:n lentoonlähtö koneen sisältä kuvattuna

## [muokkaa] Katso myös

Wikimedia Commonsissa on lisää materiaalia aiheesta Boeing 757.

- Lentokone
- Boeing 767
- Boeing

Haettu osoitteesta http://fi.wikipedia.org../../../b/o/e/Boeing_757.html

Luokat: Boeingin lentokoneet | Matkustajalentokoneet

##### Views

- Artikkeli
- Keskustelu
- Nykyinen versio

##### Etsi

##### Muilla kielillä

- Bahasa Indonesia
- Bahasa Melayu
- Bosanski
- Deutsch
- Eesti
- English
- Español
- Français
- Galego
- 한국어
- Italiano
- עברית
- Nederlands
- 日本語
- Norsk (bokmål)
- Polski
- Português
- Русский
- Slovenčina
- Српски / Srpski
- Svenska
- 中文